સેન્ટર ટેબલની દુનિયા બદલાઈ રહી છે. સેન્ટર ટેબલ હવે સ્ટેટસ-સિમ્બૉલ બની ગયું છે. ૨૦ વર્ષથી આ જ ફીલ્ડમાં કામ કરતા અને ઘાટકોપરમાં પોતાની ફર્નિચરની શૉપ ધરાવતા મયૂર સાવલા કહે છે, ‘પહેલાં સેન્ટર ટેબલ માત્ર એક ખૂણામાં મૂકવાનું ફર્નિચર હતું જેને જરૂરિયાત પ્રમાણે વાપરવામાં આવતું, પણ હવે આ ટેબલ ઘરના ઇન્ટીરિયરમાં પણ બહુ મહત્વનો ભાગ ભજવે છે. હવે સેન્ટર ટેબલ માત્ર કૉફી કે ચા મૂકવા માટે જ નહીં પણ બેસવા માટે પણ કામ આવે છે. ચૅર જે રીતે જગ્યાઓ રોકે છે એ પ્રમાણે આજે લોકો સેન્ટર ટેબલ લેવાનું જ પસંદ કરે છે. આ સિવાય માત્ર ન્યુઝપેપર મૂકવામાં વપરાતા સેન્ટર ટેબલની અંદર તમે હવે બધી વસ્તુઓ મૂકી શકો છો. પહેલાં ઇન્ડિયન સેન્ટર ટેબલનો જમાનો હતો. એ પછી ઇમ્ર્પોટેડનો જમાનો આવ્યો અને હવે ફરી પાછો ઇન્ડિયનનો જમાનો છે.’